Smorens wanneer ek opstaan is ek bewus van die mooi in my tuin. Die Jasmyn en Katjiepiering is vreugdes wat my hart vul. 'n Mandjievol grenadellas met suurlemoene gepluk in my tuin wil ek graag met 'n maat deel. Stillesit op die stoep met 'n koppie koffie in die oggend en 'n boek om te lees is oggendlekkertes waarin ek my verkneukel. Skemertyd groet ek die son en verwelkom die maan om sy sterre te bring. Wanneer die nagkombers die nag toevou is ek tevrede oor dit wat die dag op my tafel gedek het. Ek knik en seg dankie vir elke geskenk van mooi. Vir ontspanning lief ek dit om te skryf, te skilder en in die tuin te vroetel.
Ek hou nie van skanse, oneerlikheid of stilstuipes nie. As daar 'n kwessie is, wil ek dit graag op 'n mooi manier uitpraat. Wat jy by my sien, is wat ek is. Ek sou graag dieselfde in 'n maat wil sien - eerlikheid en die moed om te wys wat in jou hart is. My verhouding met die Here is belangrik en ek wil dieselfde in my maat ervaar. Wanneer die sonsondergang mooi geverf teen die aanskemer sit, deel ek graag met vrymoedigheid die feit dat ek die Here se skilderhand daarin sien.
Jy wil graag met jou hande skep en mooimaak. Jou gedagtes is besig met dit wat mooi en 'n inspirasie is. Jy wil graag soos ek die tango leer dans. Jy glo dat leuens maskers is, dat trou ewig saam en oudword is. Jy weet dat dans nie per geleentheid is nie, maar sommer net elke keer wanneer jy die nabyheid van my liggaam voel. Jy verstaan dat reis 'n moet is. God is jou God en die Woord is stukkies brood om te soek en te breek en te eet. Jy omarm die mooi van die lewe en waardeer elke blom en vreugde wat jou pad so ongesiens kruis. Jy respekteer alle mense en weet dat elke een verdien respekvolle hantering. Jy is op soek na 'n maat wat jou lewe verryk en iemand wat saam met jou die lewe kan omarm.